**Piispainkokouksen esitys 1/2017 kirkolliskokoukselle**

Asianro DKIR/4/09.01.00/2017

**YHTEISTYÖASIAKIRJA VIRON EVANKELIS-LUTERILAISEN KIRKON KANSSA**

**Tausta**

Osa Suomen evankelis-luterilaisen kirkon suhteista kumppanikirkkoihin on linjattu kirkkojenvälisissä sopimuksissa. Sopimusten solmiminen on yksi tapa rakentaa kirkon kansainvälisiä suhteita. Suomen evankelis-luterilainen kirkko on solminut kirkkojen välisen yhteistyösopimuksen Saksan evankelisen kirkon (1977), Inkerin evankelis-luterilaisen kirkon (2000, päivitetty 2014), Namibian evankelis-luterilaisen kirkon (2001), Itävallan evankelisen kirkon (2005), Kiinan kristillisen neuvoston ja Ruotsin kirkon kanssa (2006). Viimeisin sopimus solmittiin eteläisen Afrikan luterilaisen kirkon kanssa (2013). Useiden sopimusten solmimisen taustalla on ollut kirkon tai kirkon järjestöjen vakiintunut yhteistyö ulkomaisen kirkon kanssa. Sopimusten tavoitteena on koordinoida kirkkomme ja sen järjestöjen yhteistyötä kumppanikirkkojen kanssa.

Suomen evankelis-luterilaisella kirkolla ja sen järjestöillä on laajaa ja monipuolista yhteistyötä Viron evankelis-luterilaisen kirkon kanssa. Ystävyysseurakuntasuhteita kirkkomme ja Viron kirkon kanssa on noin 130, kirkkohallitus ja Viron kirkon konsistori tapaavat säännöllisesti ja kaikki kirkkomme lähetysjärjestöt sekä useat herätysliikkeet toimivat Virossa. Viron kirkko on puolestaan esittänyt toiveita vironkielisen seurakuntatyön kehittämisestä Suomessa tilapäisesti ja pysyvästi asuvien virolaisten keskuudessa.

Piispainkokouksen tehtävänä on käsitellä kirkon ekumeenisia suhteita (KL 21 luvun 2 §:n 3 momentti) ja kirkolliskokouksen tehtävänä on päättää kirkon suhteista muihin kirkkoihin, uskontokuntiin ja kirkkojen välisiin järjestöihin sekä yhteistyöstä niiden kanssa (KL 20 luvun 7 §:n 6 momentti). Piispainkokous käsitteli Suomen evankelis-luterilaisen kirkon ja Viron evankelis-luterilaisen kirkon välistä yhteistyöasiakirjaa kokouksessaan 26.1.2017 ja päätti esittää kirkolliskokoukselle sen hyväksymistä.

**Perustelut**

Suomen evankelis-luterilaisen kirkon ja Viron evankelis-luterilaisen kirkon välisen monipuolisen yhteistyön koordinoimiseksi on tärkeää solmia sopimus. Viron kirkon puolelta luonnosteltiin vuoden 2016 alkupuolella sopimusta vironkielisen seurakuntatyön kehittämiseksi Suomessa. Tähän luonnokseen liittyvän keskustelun yhteydessä nousi esille tarve yleisemmän kirkkojen välisen sopimuksen solmimisesta.

On johdonmukaista, että kirkkojen välinen yhteistyöasiakirja on luonteeltaan samanlainen yleisellä tasolla oleva ”sateenvarjosopimus” kuin ne, jotka on solmittu viime vuosina. Mahdolliset yksityiskohtaisemmat erillissopimukset (esimerkiksi vironkielisestä seurakuntatyöstä) sijoittuisivat tämän raamisopimuksen puitteisiin.

Sopimusluonnos laadittiin viimeisimpien kirkkomme yhteistyöasiakirjojen pohjalta. Viron kirkon konsistori käsitteli sopimusluonnosta ja Viron evankelis-luterilaisen kirkon kirkolliskokous hyväksyi osaltaan sopimuksen ilman muutoksia 29. marraskuuta 2016.

Yhteistyöasiakirjan alussa esitetään lyhyesti yhteinen teologinen perusta ja ne laajemmat ekumeeniset yhteydet, joissa molemmat kirkot ovat mukana sekä yhteinen intentio yhteistyöhön ja toinen toisensa kunnioittamiseen. Ensimmäisessä artiklassa kuvataan kirkkojen yhteistyön muotoja ja toisessa artiklassa kirkkojen keskinäisen vuorovaikutuksen ja viestinnän muotoja. Kolmas artikla ilmaisee yhteisen pyrkimyksen tukea sitä, että pysyvästi tai tilapäisesti maasta toiseen muuttaneet kirkkojemme jäsenet löytäisivät uudella asuinseudullaan oman tunnustuksensa mukaisen seurakuntayhteyden. Neljäs artikla ilmaisee sen millä edellytyksillä kirkoissa papiksi vihityt voivat toimittaa pappisvirkaan kuuluvia tehtäviä toisessa kirkossa ja viides artikla määrittelee yhteistyöasiakirjan soveltamiseen liittyviä yksityiskohtia. Kuudennessa artiklassa määritellään yhteistyöasiakirjan voimassaolo.

Piispainkokous esittää, että kirkolliskokous hyväksyisi liitteenä olevan Suomen evankelis-luterilaisen kirkon ja Viron evankelis-luterilaisen kirkon välisen yhteistyöasiakirjan.

Helsingissä 26.1.2017

Kari Mäkinen Kimmo Kääriäinen

arkkipiispa kirkkoneuvos

Liite

**Yhteistyöasiakirja**

**Suomen evankelis-luterilaisen kirkon**

**ja**

**Viron evankelis-luterilaisen kirkon välillä**

Suomen evankelis-luterilainen kirkko (Suomen kirkko) ja Viron evankelis-luterilainen kirkko (Viron kirkko) tunnustaen sitä Raamattuun perustuvaa kristillistä uskoa, joka on lausuttu kolmessa vanhan kirkon uskontunnustuksessa ja luterilaisissa tunnustuskirjoissa; sekä

osallistuen uskossaan Kristuksen yhteen universaaliin Kirkkoon ja hänen antamaansa tehtävään edistää yhteistä todistusta, palvelua ja ykseyttä;

pitäen arvokkaana kummankin kirkon yhteistä historiaa ja luterilaista perintöä ja kuulumista maailmanlaajaan luterilaiseen kirkkoperheeseen sekä molempien jäsenyyttä Luterilaisessa Maailmanliitossa ja Porvoon kirkkoyhteisössä;

pyrkien näiden sitoutumistensa mukaisesti edistämään kirkkojen välistä yhteistyötä ja niiden jäsenten välistä ymmärtämystä ja yhteyttä sekä arvostaen kirkkojemme jäsenten luomia muita yhteistyömuotoja;

pitäen kirkkojen välisen yhteyden kaikinpuolista kehittämistä tärkeänä Kristuksen evankeliumin julistamiseksi maailmalle ja hänen antamansa palvelutehtävän toteuttamiseksi maailmassa;

kunnioittaen toisiaan tasavertaisina yhteistyöosapuolina;

pitäen arvossa niitä päätöksiä, jotka liittyvät tämän asiakirjan tarkoittamaan yhteistyöhön ja joita osapuolet voimassa olevien lakien ja kirkkojärjestyksensä mukaisesti tekevät,

hyväksyvät tämän yhteistyöasiakirjan ja sitoutuvat noudattamaan sen sisältämiä periaatteita seuraavasti:

**1. ARTIKLA**

Osapuolet toteavat, että tämän asiakirjan allekirjoitushetkellä voimassa oleva kirkkolaki ja kirkkojen säännökset ohjaavat yhteistyötä, jonka ilmenemismuotoja ovat

1. Kirkkojen välinen yhteistyö

2. Ystävyysseurakuntatoiminta.

3. Yhteistyö Suomen kirkon virallisten lähetysjärjestöjen ja Viron kirkon välillä.

4. Yhteistyö suomalaisten kirkollisten järjestöjen ja Viron kirkon välillä.

**2. ARTIKLA**

Yhteistyöosapuolet edistävät keskinäistä vuorovaikutusta ja viestintää. Tämä tapahtuu erityisesti:

1. Tiedottamalla toisilleen kirkollisen ja kirkkojenvälisen elämän tärkeistä tapahtumista.

2. Tekemällä vierailuja ja lähettämällä edustajia yleiskirkollisiin tilaisuuksiin, kirkkojen synodien kokouksiin ja seurakuntiin.

3. Järjestämällä ystävyysseurakuntien ja kirkollisten yhteistyöjärjestöjen tapaamisia.

4. Järjestämällä yhteisiä konsultaatioita kirkollisen ja seurakuntaelämän asiantuntijoille.

5. Pitämällä kirkkojen johdon ja ulkoasioita hoitavien välisiä konsultaatioita.

**3. ARTIKLA**

Yhteistyöosapuolet tukevat sitä, että pysyvästi tai tilapäisesti maasta toiseen muuttaneet kirkkojemme jäsenet löytäisivät uudella asuinseudullaan oman tunnustuksensa mukaisen seurakuntayhteyden.

**4. ARTIKLA**

Yhteistyöosapuolet toteavat, että kirkoissa papiksi vihityt voivat toimittaa pappisvirkaan kuuluvia tehtäviä seuraavasti:

1. Toisen kirkon pappi voi toisessa kirkossa tilapäisesti ja asianomaisen kirkon säädösten mukaisesti osallistua jumalanpalveluksen toimittamiseen.

2. Toisen kirkon pappi voi toimia papin virassa toisessa kirkossa sekä suorittaa pappisvirkaan kuuluvia kirkollisia toimituksia niin kuin siitä asianomaisen kirkon säädöksissä määrätään.

**5. ARTIKLA**

Tämän yhteistyöasiakirjan soveltamista ja kehittämistä koskevia kysymyksiä käsittelee ja tämän yhteistyöasiakirjan muutokset valmistelee yhteinen neuvottelukunta, johon kumpikin kirkko nimeää kaksi edustajaa.

Neuvottelukunta kokoontuu vähintään joka toinen vuosi. Osapuolilla voi olla apuna neuvonantajia tai asiantuntijoita.

Viralliset edustajat tätä sopimusta koskevissa asioissa ovat Suomen kirkon kirkkohallituksen ulkoasiain osasto ja Viron kirkon konsistori. Tämän sopimuksen toteuttamista koskeva kirjeenvaihto ohjataan, ellei toisin sovita, Viron kirkon konsistorille ja Suomen kirkon kirkkohallituksen ulkoasiain osastolle.

**6. ARTIKLA**

Tämä yhteistyöasiakirja astuu voimaan allekirjoitusta seuraavan kuukauden ensimmäisenä päivänä ja on voimassa kuusi vuotta kerrallaan, ellei sitä irtisanota vähintään kuutta kuukautta ennen määräajan umpeen kulumista.

Yhteistyöasiakirjan voimassa ollessa voidaan osapuolten yhteisellä sopimuksella tehdä muutoksia asiakirjaan.

Paikka ja pvm

Kari Mäkinen Urmas Viilma

Turun ja Suomen arkkipiispa Viron evankelis-luterilaisen

 kirkon arkkipiispa